## Marciano Gómez anuncia que Onda disposarà d’un mamògraf que donarà servici a la seua zona bàsica de salut

*** El conseller de Sanitat ha mantingut una reunió amb l’alcaldessa d’Onda, Carmina Ballester, i han acordat situar el nou mamògraf en el CSI Onda I, que ja disposa d’un emplaçament homologat per a la seua instal·lació
* La Conselleria incorporarà este nou mamògraf en el marc de la reorganització del programa de cribratge de càncer de mama, que ha sigut dotat amb nous equips i s’ha integrat les lectures en els servicis de radiodiagnòstic dels hospitals amb suport d’intel·ligència artificial
* En el marc de la transformació digital, Sanitat està implementant un anell radiològic que permetrà vore les radiologies des de qualsevol punt gràcies a un repositori d’imatges**

El conseller de Sanitat, Marciano Gómez, ha anunciat que el municipi d’Onda “disposarà d’un mamògraf que donarà servici a les dones de la seua zona bàsica de salut”.

Així s’ha expressat el conseller després de la reunió que ha mantingut amb l’alcaldessa d’Onda, Carmina Bellester, a qui ha traslladat “la importància de promoure entre les dones la seua participació en el programa de cribratge de càncer de mama per a previndre, agilitzar diagnòstics i poder iniciar el tractament com més prompte millor en aquells casos que ho requerisquen”.

D’esta manera, la Conselleria incorporarà este nou mamògraf en el marc de la reorganització del programa de cribratge de càncer de mama, que ha sigut dotat amb nous equips i s’ha integrat les lectures en els servicis de radiodiagnòstic dels hospitals amb suport d’intel·ligència artificial.

Es tracta d’una actuació que es durà a terme de manera conjunta entre les dos institucions, ja que l’Ajuntament d’Onda es farà càrrec de l’adquisició de l’equip de mamografia i la Conselleria de Sanitat posarà a disposició l’emplaçament i el personal necessari per al funcionament del servici.

El nou mamògraf està previst que se situe en el Centre de Salut Onda I, ja que té un espai homologat per a la seua instal·lació, al disposar ja d’una sala de raigs X. En este sentit, atendrà les més de 4.000 dones, que representen la població diana del programa de cribratge, residents a Onda i en pobles confrontants de la Plana Baixa i l’Alt Millars.

El CSI Onda I està situat en el carrer Balmes i és el centre de salut principal de la localitat. Compta amb una àmplia cartera de servicis, ja que, a més de les consultes d’atenció primària, com és medicina de família i pediatria, disposa d’altres servicis assistencials, en concret radiologia bàsica, matrona, odontologia, rehabilitació o consulta de treballador social.

Finalment, respecte al procés de transformació digital en l’àmbit sanitari, el conseller ha destacat que “s’està implementant un anell radiològic que permetrà que les radiologies realitzades en un centre es puguen vore en qualsevol lloc gràcies a un repositori d’imatges, és a dir, per exemple, una radiografia realitzada a Vinaròs podrà ser vista a Orihuela”.

Fecha: 30/05/2025